送杜密學赴并州
作者：蘇舜欽
朝代：宋

paragraphs: 維帝私明哲，遥遥世可論。
風流擅南國，文采續高門。
才美趨賢路，名雄出帝閽。
雍容初入幕，烜赫已開藩。
黠吏腹心潰，疲民襦袴溫。
讞刑曾攬轡，按俗亦飛軒。
倚注宸襟切，淹回物論喧。
朔區官益峻，憲府望彌尊。
除弊朝之急，于時孰肯言。
議高心不撓，補外眾爲冤。
西雍新恩重，中臺故事存。
政行殊有體，化洽密無痕。
尺詔來丹扆，雙符換太原。
具裝明晚野，大旆卷朝暾。
惠愛留關輔，風威入塞垣。
安車行急召，想望慰元元。